送奉使李中父还朝
白文宝 (Yuan)
伊昔庚申秋，同登东士榜。又忝宾兴科，中朝得偕往。棘闱与酣战，矛戟森相向。一箭已不胜，含愤犹怏怏。闻子透重甲，高山益瞻仰。天子方重儒，温色垂恩奖。置之白玉堂，绮食而象床。诏命许归觐，使华耀皇皇。宠典及父母，两封芝牒香。九泉感已彻，存者喜可量。高堂舞䌽衣，沥恳称寿觞。男儿吐文章，日月须争光。顾余落风尘，素业不自强。看君拾青紫，且愿攀鸿翔。云泥既异途，翘首空徊徨。